PRILOGA IV

Podrobna ureditev in vsebina poročil o kakovosti

Države članice v poročilo o kakovosti na področju dohodka in življenjskih pogojev vključijo naslednje posebne informacije.

STATISTIČNA OBDELAVA

Vzorčni načrt

— Velikost vzorca glede na rotacijske skupine in razmestitvena merila

— Uteževanje (faktor načrta, prilagoditve zaradi neodgovora, prilagoditve zunanjim podatkom (raven, uporabljene spremenljivke in viri))

— Končna presečna in longitudinalna utež

— Substitucije, če se uporabljajo v primeru neodgovora enote, metoda izbire substitutov, glavne lastnosti nadomestnih enot v primerjavi s prvotnimi enotami po regijah (NUTS 2), porazdelitev nadomestnih enot glede na vpis stika na naslovu, rezultat vprašalnika za gospodinjstvo in sprejemljivost ankete gospodinjstva za prvotne enote za vsako rotacijsko skupino in skupaj

Vzorčna enota

Opis vzorčnih enot.

Viri, ki niso raziskovanja

Opis vsakega posameznega vira in načina njihove združitve

Zbiranje podatkov

Opišeta se metoda, po kateri so bile pridobljene spremenljivke o dohodku na ravni sestavin, in oblika, v kateri so prikazane (npr. bruto, neto brez davkov na dohodek pri viru in socialnih prispevkov, neto brez davka na dohodek pri viru, neto brez socialnih prispevkov).

Za vsak val se predstavi porazdelitev članov gospodinjstva, starih 16 let ali več, glede na „status podatkov“ in „vrsto anketiranja“, za vsako vzorčno osebo, sostanovalce in skupaj.

Navedejo se vse razlike med nacionalnimi pravili o nadaljnjem anketiranju in standardnimi pravili o nadaljnjem anketiranju za EU-SILC.

Zbiranje podatkov

Če se uporabi imputiranje, se pojasnijo obseg njegove uporabe in razlogi zanj.

Za presečno komponento EU-SILC in za vsak val longitudinalne komponente EU-SILC (če obstajajo razlike) se opiše postopek vračunavanja, uporabljen pri neodgovoru posameznika. Sporočijo se seznam spremenljivk, pri katerih je uporabljeno vračunavanje, in primeri vračunavanja kot delež skupnega števila opazovanj na spremenljivko.

Če se seštevek sestavin dohodka razlikuje od skupnega dohodka, je treba pojasniti razloge za to.

NATANČNOST IN ZANESLJIVOST

Vzorčna napaka

Za vsako leto se sporočijo povprečje, skupno število opazovanj (pred vračunavanjem in po njem) ter standardne napake za sestavine dohodka na nacionalni in regionalni ravni (NUTS 2).

Merske napake

Opišejo se različni viri merskih napak, ki jih je mogoče najti v raziskovanju. To vključuje opis priprave vprašalnika, uporabe kognitivnega laboratorija (če je to primerno), testiranja vprašalnika na terenu, učinka njegove oblike, vsebine in besedila ter informacije o intenzivnosti in učinkovitosti usposabljanja anketarjev: število dni usposabljanja, preskušanje znanja pred začetkom terenskega dela (stopnja uspešnosti itd.); informacije o študijah za preverjanje vpliva anketarja, kot so ponovne ankete, navzkrižna preverjanja z drugimi podatki ali poskusi z razdrobljenimi vzorci (če so na voljo), ter rezultate vzorcev. Navedejo se stopnje anketiranja drugih oseb, ki dajo podatke namesto zadevne osebe.

Napaka zaradi neodgovora

Dosežena (neto) velikost vzorca

Za doseženo velikost vzorca se navedejo naslednje informacije:

(a) za vsak val število gospodinjstev, katerih anketa je sprejeta v zbirko podatkov, glede na razčlenitev po rotacijskih skupinah in skupaj;

(b) za vsak val število oseb, starih 16 let ali več, ki so člani gospodinjstva, katerega anketa je sprejeta v zbirko podatkov, in ki so odgovarjali na vprašalnik za osebo, glede na razčlenitev po rotacijskih skupinah in skupaj;

(c) za vsak val število izbranih oseb, ki so odgovarjale (če je ustrezno), ki so člani gospodinjstva, katerega anketa je sprejeta v zbirko podatkov, in ki so odgovarjale na vprašalnik za osebo, glede na razčlenitev po rotacijskih skupinah in skupaj.

Neodgovor enote

Za vsak val se sporočijo naslednje informacije: porazdelitev gospodinjstev (prvotnih enot in nadomestnih enot, če je ustrezno) glede na „vpis stika na naslovu“, „rezultat vprašalnika za gospodinjstvo“ in „sprejemljivost ankete gospodinjstva“.

Za prvi val se navede stopnja neodgovora enote, izračunana v skladu s spodnjimi enačbami.

Za celotni vzorec se neodgovor enote izračuna tako, da se od števca in imenovalca v spodnjih enačbah odštejejo tiste enote, ki so glede na pravila nadaljnjega anketiranja zunaj obsega.

— Stopnje neodgovora gospodinjstev (NRh) se izračunajo na naslednji način: NRh = (1 – (Ra * Rh)) * 100, pri čemer je: — Ra = število naslovov, s katerimi je bil uspešno vzpostavljen stik/število veljavnih izbranih naslovov; — Ra je stopnja stikov z naslovi; — Rh = število opravljenih anketiranj gospodinjstev, katerih vprašalnik je bil sprejet v zbirko podatkov/število ustreznih gospodinjstev na naslovih, s katerimi je bil vzpostavljen stik. Rh je delež popolnih anket gospodinjstva, sprejetih v zbirko podatkov.

V državah članicah, kjer se pri neodgovoru enote uporabljajo substitucije, se izračunajo stopnje neodgovora pred substitucijo in po njej.

— Stopnje neodgovora posameznikov (NRp) se izračunajo tako: NRp = (1 – (Rp)) * 100, pri čemer je: — Rp = število opravljenih osebnih anketiranj/število ustreznih posameznikov v gospodinjstvih, katerih vprašalniki so bili izpolnjeni in sprejeti v zbirko podatkov. Rp je delež popolnih osebnih anket v gospodinjstvu, sprejetih v zbirko podatkov.

— Skupne stopnje neodgovora posameznikov (*NRp) se izračunajo tako:

* NRp = (1 – (Ra * Rh * Rp)) * 100

V državah članicah, kjer se pri neodgovoru enote uporabljajo substitucije, se izračunajo stopnje neodgovora pred substitucijo in po njej.

V državah članicah, kjer je namesto vzorca gospodinjstev (naslovov) izbran vzorec oseb, se stopnje neodgovora posameznikov izračunajo za „izbrane respondente“, in sicer za vse osebe, stare 16 let ali več, ter za neizbrane respondente.

Za drugi in naslednje valove se navedejo naslednje informacije:

— porazdelitev oseb glede na članski status:

stopnja odgovora za vzorec gospodinjstev.

— Stopnja odgovora vala:

delež uspešno anketiranih gospodinjstev, ki so prešla v val t (iz vala t – 1) ali so na novo vzpostavljena ali dodana med valom t, razen tistih, ki so zunaj obsega (na podlagi pravil o nadaljnjem anketiranju) ali ki ne obstajajo.

— Longitudinalna stopnja nadaljnjega anketiranja:

delež gospodinjstev, ki so za nadaljnje anketiranje prešla v val t + 1, v okviru gospodinjstev, ki so prešla v val t iz vala t – 1, razen tistih, ki so zunaj obsega (na podlagi pravil o nadaljnjem anketiranju) ali ki ne obstajajo.

— Delež nadaljnjega anketiranja:

število gospodinjstev, ki so prešla iz vala t v val t + 1, v primerjavi s številom gospodinjstev, ki so za nadaljnje anketiranje prešla v val t iz vala t – 1.

— Razmerje dosežene velikosti vzorca:

razmerje števila gospodinjstev, sprejetih v zbirko podatkov v valu t, in števila gospodinjstev, sprejetih v zbirko podatkov v valu t – 1.

Stopnja odgovora za vzorec oseb:

— stopnja odgovora vala:

delež uspešno anketiranih vzorčnih oseb med tistimi, ki so prešle v val t (iz vala t – 1) ali so na novo ustvarjene ali dodane med valom t, razen tistih, ki so zunaj obsega (na podlagi pravil o nadaljnjem anketiranju).

Delež uspešno anketiranih sostanovalcev, izbranih v valu 1, med tistimi, ki so prešli v val t (iz vala t – 1).

— Longitudinalna stopnja nadaljnjega anketiranja:

delež uspešno anketiranih vzorčnih oseb, izbranih v valu t, med vsemi izbranimi vzorčnimi osebami, razen tistih, ki so umrle ali so neustrezne (so zunaj obsega), razčlenjen po vzrokih za neodgovor.

— Razmerje dosežene velikosti vzorca:

razmerje števila opravljenih osebnih anketiranj v valu t in števila opravljenih osebnih anketiranj v valu t – 1. To razmerje se določi za vzorčne osebe in vse osebe, stare 16 let ali več, vključno z nevzorčnimi, ter za sostanovalce, stare 16 let ali več, ki so izbrani v prvem valu.

— Stopnja odgovora nevzorčnih oseb:

razmerje med številom opravljenih osebnih anketiranj nevzorčnih oseb, starih 16 let ali več, v valu t in številom vseh nevzorčnih oseb, starih 16 let ali več, ki so zabeležene v gospodinjstvih, sprejetih v zbirko podatkov v valu t, ali zabeležene v zadnjih opravljenih anketiranjih gospodinjstev, ki so za nadaljnje anketiranje prešle iz vala t – 1 v val t, vendar jih v valu t ni bilo mogoče uspešno anketirati.

Za neodgovor ali osip v nekaterih podskupinah prebivalstva (npr. mladi v državah, kjer se anketirajo izbrani respondenti, ali druga gospodinjstva, ki jih je težko vključiti) se za vsako zadevno podskupino navedejo:

opis vseh sprejetih ukrepov za popravke za neodgovor ali osip;

ocena učinka vseh takih ukrepov, tj. koliko se z njimi popravi za neodgovor ali osip; kazalnik: delež podskupine prebivalstva v doseženem vzorcu v primerjavi z deležem podskupine prebivalstva v vzorčnem okviru/začetnem vzorcu;

ocena morebitnih težav, ki jih lahko neposredno povzročijo taki ukrepi (npr. umerjanje, ki vključuje visoke in spremenljive uteži).

Neodgovor enote

Za spremenljivke o dohodku se za vsak val zagotovijo naslednje informacije:

— delež gospodinjstev (za posamezne sestavine dohodka, pridobljene ali zbrane na ravni gospodinjstva) ali oseb (za posamezne sestavine dohodka, pridobljene ali zbrane na ravni oseb), ki so prejeli znesek za vsako sestavino dohodka,

— delež manjkajočih vrednosti za vsako sestavino dohodka, pridobljeno ali zbrano na ravni gospodinjstva ali na ravni oseb,

— delež delnih informacij za vsako sestavino dohodka, pridobljeno ali zbrano na ravni gospodinjstva ali na ravni oseb.

Napake pri obdelavi podatkov

Opišejo se nadzor nad vnosom podatkov, nadzor kodiranja in sistem urejanja podatkov, ki se uporablja za podatke. Opišejo se tudi glavne napake, zaznane v postopku po zbiranju podatkov, poleg tega se navede seznam pravil za urejanje podatkov o spremenljivkah o dohodku.

Postopki za izvajanje pravil o nadaljnjem anketiranju (v skladu s členom 8).

Stopnje ponovnega anketiranja med valom 1 in vsakim od naslednjih valov (da se upoštevajo tudi ponovni vstopi) ob upoštevanju stopnje posameznikov zunaj obsega (tj. v skupini tistih, anketiranih v valu 1, deleži (a) posameznikov v anketiranih gospodinjstvih, (b) posameznikov zunaj obsega in (c) posameznikov, ki niso bili anketirani iz drugih razlogov, ne zato, ker bi bili zunaj obsega, v valu t).

Stopnje ponovnega anketiranja (od vala t – 1 do vala t) za osebe, ki so zapustile svoje prvotno gospodinjstvo, razčlenjene po spolu.

Stopnje ponovnega anketiranja (od vala t – 1 do vala t) za mlade (16–35 let), ki so zapustili dom, razčlenjene po spolu.

Revizija podatkov – politika

Zagotovijo se informacije o vsaki politiki, namenjeni zagotavljanju preglednosti izkazanih podatkov, v skladu s katero se predhodno zbrani podatki naknadno revidirajo. Če se podatki revidirajo, se to sporoči.

Revizija podatkov – praksa

Časovni načrt revizij

Glavni razlogi za revizije in njihova narava (na voljo so novi viri podatkov, nove metode itd.)

Povprečni obseg revizij in njihova usmeritev

Pojasnila o morebitnih razlikah med začasnimi in končnimi podatki

Datum razširjanja nacionalnih rezultatov

SKLADNOST IN PRIMERLJIVOST

Skladnost – anketa o porabi v gospodinjstvih (Household Budget Survey – HBS)

Za vsako leto, za katero so na voljo informacije, se spremenljivke o dohodku primerjajo s HBS.

Skladnost – nacionalni računi

Za vsako leto se glavne ciljne spremenljivke primerjajo z nacionalnimi računi.

Skladnost – notranja

Za vsako leto se poroča o vseh neskladnostih v podatkovnem nizu EU-SILC, poleg tega se te nedoslednosti pojasnijo.

STROŠKI IN OBREMENITEV

Obremenitev respondentov

Povprečno trajanje anketiranja na gospodinjstvo se izračuna kot vsota trajanja vseh anketiranj gospodinjstva, ki se ji prišteje vsota trajanja vseh osebnih anketiranj, to pa se deli s številom izpolnjenih vprašalnikov za gospodinjstvo, ki so sprejeti v zbirko podatkov.